# Joc de cartes (programa de televisió)

Joc de cartes és un concurs de cuina presentat per Marc Ribas. A cada programa quatre restaurants de la mateixa zona i amb un projecte culinari semblant competeixen per decidir quin és el millor, votant-se entre ells i amb el vot decisiu del presentador.
Adaptant el format del programa My restaurant rocks, distribuït per primera vegada l'any 2013 a Alemanya per Red Arrow International, els restaurants són valorats segons diferents aspectes: la decoració, la cuina, el menú, el servei i la relació qualitat-preu. El guanyador del concurs rep un xec de 5.000 € per invertir al local.
La primera temporada va arrancar el 20 d'abril de 2017 discretament, amb un 9,6% del share. Gradualment va anar guanyant popularitat fins a arribar a un 18% del share durant les últimes emissions. La mitjana de la temporada va ser de 402.000 teleespectadors i 16,2% del share. A mitja temporada es va estrenar un debat posterior sobre el programa, Fora de carta, on es convidaven els concursants a comentar el programa, format que va generar certa controvèrsia tot i aconseguir bones xifres de teleespectadors. Aquest èxit va impulsar adaptacions del programa a EiTB, Telemadrid i a À Punt. a més a més d'una versió estiuenca, on diferents restaurants o guinguetes costaneres competien en un format similar. La segona temporada es va estrenar el 21 de març del 2018, amb excel·lents resultats d'audiència, 457.000 espectadors i un 19,6% de quota. La cinquena temporada va tenir una mitjana de 343.000 espectadors, amb un 17,6% de quota. La sisena temporada va incorporar la novetat del "plat estrella" que Marc Ribas escull en cada programa, cosa que donarà mig punt més a la nota final.
El 2022 va ser reconegut amb el premi Ondas al millor programa emès per emissores o cadenes no nacionals.

## Referències

* ↑ «Diversos restaurants de Catalunya participaran en el nou programa que TV3 estrena dijous». Vilaweb. Redacció, 18-04-2017. [Consulta: 21 abril 2018].
* ↑ «TV3 enfronta els restaurants catalans amb «Joc de cartes»». Regió7, 18-04-2017. [Consulta: 21 abril 2018].
* ↑ «Un duel entre quatre restaurants de la Part Alta de Tarragona estrena avui el programa ‘Joc de Cartes' de TV3». Tarragona21, 20-04-2017. [Consulta: 21 abril 2018].
* ↑ «Torna 'Joc de cartes' a TV3 i ho fa amb un gir inesperat al primer programa». ElNacional.cat. Darío Porras, 20-03-2018. [Consulta: 21 abril 2018].
* ↑ «‘Joc de cartes' encén els fogons». Ara. Alejandra Palés, 21-03-2018. [Consulta: 21 abril 2018].
* ↑ «Telemadrid imitarà l'exitós programa ‘Joc de Cartes' de TV3». delCamp.cat. Redacció, 26-07-2017. [Consulta: 21 abril 2018].
* ↑ «‘Joc de cartes': punt i seguit». Ara. Albert Castellví, 27-07-2017. [Consulta: 21 abril 2018].
* ↑ «'Cuines' (26%) i 'Joc de cartes' (19,6%) s'empatxen d'audiència a TV3». ElNacional.cat. Marc Villanueva, 22-03-2018. [Consulta: 21 abril 2018].
* 1 2 «Marc Ribas i un "Joc de cartes" renovat». TV3, 01-09-2022. [Consulta: 9 setembre 2022].
* ↑ «Los Premios Ondas 2022 reconocen la trayectoria de Carles Francino: consulta la lista completa de ganadores» (en castellà). Cadena SER, 26-10-2022. [Consulta: 26 octubre 2022].

## Enllaços externs

* Joc de cartes - Lloc web oficial